Mode en Sentimentoggend
Wat 'n wonderlike dag is in Pearly Beach op 20 Augustus gevier.
Die Vrouediens, van die NG Kerk het hierdie mooi oggend vir die dames aangebied. Die eregas was Christine Jordaan. Alta van Niekerk het 'n kort afskeidboodskappie aan haar oorgedra namens die inwoners en die Vrouediens. Christine woon nou in Herberg-aan-See. 'n Baie mooi en paslike gedig is geskryf oor die oggend se gebeure deur Liesje van Woerkom, sy het ook aan elke model 'n gedig opgedra. Die wonderlike dames van Pearly Beach, NG Kerk het 'n lieflike oggend gereël wat beslis die moeite werd was. Ai tog, wens daar kon honderde dames wees om saam te geniet, ontspan en vergeet van dramas. Daar was flinke dames wat agter die skerm, fluks en sonder gekerm gewerk het. Iedereen kon ietsie saambring wat sentimenteel is. Die sentimentele gedagtes was goed en wonderlik. Ek het gewaar, hier en daar, is stilweg 'n traan weggepik.
Corra's Fashion het gesorg vir 'n modeparade. Die agte modelle was van die beste en elkeen 'n ster in eie reg. Ons gaan hulle beslis weer gebruik. Die verrassende pryse was nie te versmaai. Aan die einde het ons met koek en tee laat waai. Ons wil net graag die volgende mense bedank vir die lieflike geskenkbewyse wat aan die Vrouediens van Pearly Beach, NG Kerk geskenk is. Corra's Modewinkel te Gansbaai (Corra); Sarona's Health & Beauty Clinic (Sarona); Liezel Hair On Main road (Liezel)en Protea Flora van Gansbaai bloemiste (Carien).